На основу члана 21. Правилника о суфинансирању мера енергетске санације породичних кућа и станова на територији општине Неготин по Јавном позиву Управе за финансирање и подстицање енергетске ефикасности ЈП 1/22 (Сл.лист општине Неготин број: 10/2022), члана 69. став 1. тачка 21. Статута општине Неготин (Сл.лист општине Неготин број: 4/2019) и Одлуке о претходној сагласности Управе за финансирање и подстицање енергетске ефикасности, органа у саставу Министарства рударства и енергетике Републике Србије од 18.07.2022. године, Општинско веће општине Неготин на седници одржаној дана 25.07.2022. године расписује

**ЈАВНИ КОНКУРС**

**ЗА ДОДЕЛУ БЕСПОВРАТНИХ СРЕДСТАВА ДОМАЋИНСТВИМА ЗА ЕНЕРГЕТСКУ САНАЦИЈУ ПОРОДИЧНИХ КУЋА И СТАНОВА НА ТЕРИТОРИЈИ ОПШТИНЕ НЕГОТИН, У ОКВИРУ РЕАЛИЗАЦИЈЕ ПРОГРАМА ЕНЕРГЕТСКЕ САНАЦИЈЕ СТАМБЕНИХ ЗГРАДА, ПОРОДИЧНИХ КУЋА И СТАНОВА, ЈП 1/22**

 У оквиру реализације Програма енергетске санације стамбених зграда, породичних кућа и станова, ЈП 1/22, а у складу са чланом 21. Правилника о суфинансирању мера енергетске санације породичних кућа и станова на територији општине Неготин, по Јавном позиву Управе за финансирање и подстицање енергетске ефикасности ЈП 1/22 (Сл.лист општине Неготин број: 10/2022), расписује се Јавни конкурс за доделу бесповратних средстава домаћинствима за енергетску санацију породичних кућа и станова на територији општине Неготин.

 Мере енергетске санације у домаћинствима предвиђене Програмом и Правилником, спроводе се кроз сарадњу са привредним субјектима који се баве производњом, услугама и радовима на енергетској санацији породичних кућа и станова.

 Крајњи корисници бесповратних средстава су домаћинства на територији општине Неготин. Домаћинства која остваре право на суфинансирање могу набавити добра или услуге искључиво од директних корисника/привредних субјеката са листе директних корисника/привредних субјеката коју је објавила Комисија за реализацију мера енергетске санације, у складу са чланом 3. Одлуке о избору директних корисника/привредних субјеката у спровођењу мера енергетске санације.

 Циљ спровођења мера енергетске санације породичних кућа и станова је унапређење енергетске ефикасности у стамбеном сектору и повећано коришћење обновљивих извора енергије у домаћинствима на територији општине Неготин.

**I ПРЕДМЕТ**

Предмет Јавног конкурса је суфинансирање следећих мера енергетске ефикасности:

**1) заменa спољних прозора и врата и других транспарентних елемената термичког омотача са одговарајућим термичким својствима према негрејаним просторијама, за породичне куће и станове.**

Ова мера обухвата и пратећу oпрему за прозоре/врата, као што су окапнице, прозорске даске, ролетне, капци и др, као и пратеће грађевинске радове на демонтажи и правилној монтажи прозора/врата, као што је демонтажа старих прозора/врата и одвоз на депонију, правилна монтажа прозора, обрада око прозорa/врата гипс-картон плочама, глетовање, обрада ивица и кречење око прозора/врата са унутрашње стране зида.

Удео средства подстицаја износи максимално 50% од вредности укупне инвестиције са ПДВ-ом по појединачној пријави, а максимално 140.000,00 динара са ПДВ-ом.

Неопходно је да буду испуњени следећи критеријуми енергетске ефикасности:

 1) Спољна столарија са следећим минималним техничким карактеристикама (U-коефицијент пролаза топлоте):

 - U≤ 1,5 W/м 2 K за прозоре и балконска врата

 - U ≤ 1,6 W/м 2 K за спољна врата.

**2) постављање и набавка материјала за термичку изолацију зидова, таваница изнад отворених пролаза, зидова, подова на тлу и осталих делова термичког омотача према негрејаном простору за породичне куће.**

Укупан износ средстава подстицаја која се додељују за ову меру, представља мањи износ од:

1. 50% од вредности укупне инвестиције са ПДВ ом, а максимално 210.000,00 динараса ПДВ-ом, и;
2. износа који се добија множењем површине из достављене профактуре, са износом од 2.000,00 динара са ПДВ-ом.

 Неопходно је да буду испуњени следећи критеријуми енергетске

 ефикасности:

 Спољни зид на породичним кућама следећих карактеристика:

 - минимална дебљина за термичку изолацију износи 10 cm, осим

 уколико нема техничких могућности да се постави та дебљина изолације.

 Боја спољашњег омотача/фасаде треба да буде усклађена са традиционалном

 локалном архитектуром, избегавајући тренд јарких и рефлектујућих

 неадекватних колорита.

**3) постављање и набавка материјала за термичку изолацију испод кровног покривача за породичне куће** (**за ову меру се може конкурисати и заједно са мером постављање и набавка материјала за термичку изолацију зидова, таваница изнад отворених пролаза, зидова, подова на тлу и осталих делова термичког омотача према негрејаном простору за породичне куће из става 1. тачка 2), овог одељка.**

Ова мера може обухватити, у случају да је оштећен кровни покривач и хидроизолациони кровни систем, грађевинске радове на замени хидроизолације и других слојева кровног покривача, као и лимарске радове, али не и радове на замени конструктивних елемената крова

Укупан износ средстава подстицаја која се додељују за ову меру, представља мањи износ од:

1. 50% од вредности укупне инвестиције са ПДВ ом, а максимално 150.000,00 динара са ПДВ-ом, и;
2. износа који се добија множењем површине из достављене профактуре, са износом од 1.500,00 динара са ПДВ-ом.

**4) набавка и инсталација котлова на биомасу (дрвни пелет, брикет, сечка), грејачa простора, или замена постојећег грејача простора (котао или пећ) ефикаснијим, за породичне куће и станове.**

Удео средства подстицаја износи 50% од вредности укупне инвестиције са ПДВ-ом по појединачној пријави, а максимално:

- 110.000,00 динара са ПДВ-ом за котлове на биомасу.

 Неопходно је да буде испуњен следећи критеријум енергетске ефикасности:

 -Минимални степен корисности котла (грејача простора) на биомасу (дрвни пелет, брикет, сечка) износи 85%;

**5) замена постојеће или уградња нове цевне мреже, грејних тела-радијатора и пратећег прибора за породичне куће и станове (за ову меру се може конкурисати само заједно са мером замене постојећег грејача простора (котао или пећ) ефикаснијим из става 1. тачка 4), овог одељка**).

Удео средства подстицаја износи 50% од вредности укупне инвестиције са ПДВ-ом по појединачној пријави, а максимално 120.000,00 динара са ПДВ-ом.

**6) набавка и уградња топлотних пумпи и пратеће инсталације грејног система (грејач простора или комбиновани грејач) за породичне куће.**

Удео средства подстицаја износи 50% од вредности укупне инвестиције са ПДВ-ом по појединачној пријави, а максимално 250.000,00 динара са ПДВ-ом

**7) набавка и уградња соларних колектора у инсталацију за централну припрему потрошне топле воде за грејање санитарне потрошне топле воде и пратеће инсталације грејног система за породичне куће.**

Укупан износ средстава подстицаја која се додељују за ову меру, представља мањи износ од::

1. 50% од вредности укупне инвестиције са ПДВ ом, а максимално 140.000,00 динара са ПДВ-ом, и;
2. износа који се добија множењем количине топле воде из достављене профактуре, са износом од 650,00 динара са ПДВ-ом.

 Домаћинстава не могу да конкуришу за више од једне мере енергетске ефикасности из овог члана, осим за мере из става 1. тач. 3) и 5) овог одељка.

 Укупно планирана средства које општина Неготин заједно са средствима Управе за финансирање и подстицање енергетске ефикасности додељује путем овог конкурса износе 15.000.000,00 динара.

Додатни услови за доделу средстава подстицаја за енергетску санацију породичних кућа:

1. За меру из става 1. тач. 2) овог одељка средства подстицаја за термичку изолацију неће се одобравати за појединачне етаже објекта. Уколико објекат има два или више власника, пријаву подноси један од власника уз писмену сагласност осталих власника. Сутерени чији је фасадни зид обложен каменом или сличним материјалом не морају се термички изоловати.
2. Двојни објекти различитих власника као и објекти у низу третирају се као засебни објекти.

За меру из става 1. тач 1) овог одељка средства се неће одобравати за набавку и уградњу појединачних прозора и врата. Средства се неће одобравати за набавку улазних врата објеката која нису у директној вези са грејаним простором.

За објекте са више етажа једног власника, средства се могу користити за замену столарије на једној или свим етажама с тим да замена столарије на свакој од етажа мора бити комплетна.

Власници појединачних етажа у објекту подносе појединачне пријаве за замену столарије.

**II КОРИСНИЦИ СРЕДСТАВА**

Корисницибесповратних средстава су домаћинства на територији општине Неготин.

 Право учешћа на јавном конкурсу немају:

* власници посебних делова стамбеног, стамбено-пословног објеката и породичних кућа који не служе за становање
* власници породичних кућа/станова који су у претходне две године после достављања Решења о додели бесповратних средстава за сличне активности одустали од спровођења активности.

**III УСЛОВИ ПРИЈАВЕ НА КОНКУРС**

Право учешћа на конкурсу имају домаћинства која станују у породичним кућама и становима и испуњавају следеће услове:

1. да је подносилац пријаве:
	* власник објекта, или
	* ако подносилац пријаве није власник, онда да подносилац пријаве има пријаву боравка на адреси објекта за који подноси пријаву, и тада је потребно уз пријаву поднети писану сагласност власника објекта
2. да је објекат настањен и уз пријаву приложити копију рачуна за електричну енергију где се види да је потрошња електричне енергије у објекту у претходном месецу минимално 30 kwh.
3. не прихватају се трошкови радова, набавке материјала и опреме који настану пре првог обиласка Комисије за преглед и оцену поднетих захтева за суфинансирање пројеката енергетске ефикасности.

 Уколико има више од једног власника породичне куће, потребно је доставити сагласност осталих власника приликом пријаве.

 Уколико подносилац пријаве није власник породичне куће или стана, потребно је доставити сагласност власника.

**IV НЕПРИХВАТЉИВИ ТРОШКОВИ**

Не прихватају се трошкови радова, набавка материјала и опрема који настану пре првог обиласка комисије за преглед и оцену поднетих захтева за суфинасирање пројеката енергетске ефикасности.

Неприхватљиви трошкови – Трошкови који неће бити финансирани јавним конкурсом из буџета општине Неготин су:

1. Трошкови који су у вези са набавком опреме: царински и административни трошкови
2. Трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл.
3. Рефундација трошкова за већ набављену опрему и извршене услуге (плаћене или испоручене)
4. Набавка опреме коју подносилац захтева за бесповратна средства сам производи или за услуге које подносилац захтева сам извршава
5. Други трошкови који нису у складу са мерама енергетске санације.

**V ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ КОНКУРС**

Пријава на јавни конкурс садржи:

1. потписан и попуњен Пријавни образац за суфинасирање мера енергетске ефикасности (Прилог 1), са попуњеним подацима о мери за коју се конкурише и о стању грађевинских (фасадних) елемената и грејног система објекта;
2. фотокопију личне карте или очитане личне карте за подносиоца пријаве и сва физичка лица – чланове домаћинства који живе на адреси породичне куће/стана за који се подноси пријава. За малолетна лица доставити фотокопије здравствених књижица;
3. изјава о члановима домаћинства који живе на адреси породичне куће/стана за који се подноси пријава (Прилог 5);
4. фотокопију рачуна за утрошену електричну енергију за породичну кућу/стан за који се конкурише за последњи месец, ради доказа да подносилац пријаве живи у породичној кући/стану за који конкурише. Минимална потрошња не може бити мања од 30 kWh месечно;
5. предмер и предрачун/профактура за опрему са уградњом издата од привредног субјекта са листе директних корисника (привредних субјеката) коју је објавила општина Неготин (Прилог 2);
6. доказ да је објекат за који се подноси пријава изграђен у складу са прописима о изградњи објеката, односно пре доношења прописа о изградњи објеката;
7. доказ о праву својине на објекту за који се подноси пријава ( извод из листа непокретности или други правни акт којим се доказује власништво);
8. сагласност односно услове надлежних органа за реализацију мере, када је прибављање сагласности, односно услова предвиђено посебним прописима (односи се на мере из одељка I став 1 тачка 1 и 2);
9. пријава боравка на адреси објекта за који подноси пријаву, ако подносилац пријаве није власник;
10. потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања (Прилог 3);

 Општина Неготин ће обезбедити увид, прибављање и обраду личних података о чињеницама о којима се води службена евиденција када је то неопходно за одлучивање, осим ако подносилац пријаве изричито изјави да ће те податке сам прибавити.

**VI ПРЕУЗИМАЊЕ ДОКУМЕНТАЦИЈЕ ЗА ЈАВНИ КОНКУРС**

 Конкурсна документација за Јавни конкурс може се преузети са званичне интернет странице општине Неготин ([www.negotin.rs](http://www.negotin.rs)), у делу под називом „Конкурси“ или лично у просторијама Општинског услужног центра Општинске управе општине Неготин, Трг Стевана Мокрањца број 1 (међуспрат) и садржи:

− Комплетан текст Јавног конкурса,

− Прилог 1 - Пријавни образац и образац о стању породичних кућа и станова;

− Прилог 2 – листа директних корисника/привредних субјеката са које грађани морају да изаберу једног, од којег морају да прибаве предмер и предрачун/ профактуру са ценом за опрему и уградњу;

− Прилог 3 –потписана изјава о сагласности;

− Прилог 4 - Критеријуми за избор пројеката;

- Прилог 5- изјава о члановима домаћинства који живе на адреси породичне куће/стана за који се подноси пријава.

 **VII МЕСТО И РОК ДОСТАВЉАЊА ПРИЈАВА**

 Попуњен, потписан и одштампан пријавни образац у три примерка (један оригинал и две копије) и пратећа документација достављају се у затвореној коверти са назнаком: **„Пријава за јавни конкурс за доделу бесповратних средстава домаћинствима за енергетску санацију породичних кућа и станова на територији општине Неготин, у оквиру реализације Програма енергетске санације стамбених зграда, породичних кућа и станова, ЈП 1/22 – не отварати“.**

 На полеђини коверте навести пун назив и адресу подносиоца пријаве.

 Пријаве се могу доставити лично у просторијама Општинског услужног центра Општинске управе општине Неготин или препоручено поштом на адресу Трг Стевана Мокрањца број 1, 19300 Неготин – Комисија за реализацију мера енеретске санације.

 Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Пријаве послате на било који други начин (нпр. факсом или електронском поштом) неће бити узете у разматрање. Непотпуне и неблаговремене пријаве неће бити узете у разматрање.

 Рок за подношење пријава је 30 дана од дана објављивања конкурсаназваничној интернет страници општине Неготин и огласној табли општине Неготин.

  **За све додатне информације и обавештења у вези Јавног конкурса можете се обратити на контакт телефон 019/544-189, електронску адресу: е-mail:** ekoneg019@gmail.com

 Сва питања и одговори биће објављени на званичној интернет страници општине Неготин.

**VIII КРИТЕРИЈУМИ ЗА ИЗБОР ПРОЈЕКАТА**

Критеријуми за избор пројеката су следећи:

1. постојеће стање у погледу термичке изолације објекта;
2. постојећи начин грејања;
3. постојеће карактеристике спољне столарије;
4. К фактор заузетости површине;
5. коришћење субвенција за енергетску санацију (средства општине/републике).

Детаљни начин бодовања према наведеним критеријумима је дат у Прилогу 4.

**IX ОЦЕЊИВАЊЕ, УТВРЂИВАЊЕ ЛИСТЕ И ИЗБОР КРАЈЊИХ КОРИСНИКА**

Оцењивање и рангирање пројеката домаћинстава, врши се у складу са Правилником и применом критеријума из одељка VIII Јавног конкурса.

Комисија за реализацију мера енергетске санације општине Неготин (у даљем тексту: Комисија) разматра пријаве и у складу са условима из одељка III и утврђује јединствену прелиминарну ранг листу крајњих корисника за све мере енергетске ефикасности из јавног конкурса на основу бодовања према критеријумима из одељка VIII Јавног конкурса.

Листу из става 2. овог одељка Комисија објављује на огласној табли општине Неготин и званичној интернет страници општине Неготин.

Подносиоци пријава имају право увида у поднете пријаве и приложену документацију по утврђивању листе из става 2. овог одељка у року од три дана од дана објављивања листе у складу са ставом 3. овог одељка.

На листу из става 2. овог одељка подносиоци пријава имају право приговора Комисији у року од осам дана од дана њеног објављивања.

 Приговор се може доставити лично у просторијама Општинског услужног центра Општинске управе општине Неготин или препоручено поштом на адресу Трг Стевана Мокрањца број 1, 19300 Неготин – Комисија за реализацију мера енеретске санације.

Комисија је дужна да размотри поднете приговоре на листу из става 2. овог одељка као и да донесе одлуку о приговору, која мора бити образложена, у року од 15 дана од дана његовог пријема и на основу донетих одлука донесе ревидирану прелиминарну листу.

На основу листе из става 6. овог одељка Комисија врши теренски обилазак ради увида у стање објеката са те листе закључно са редним бројем подносиоца пријаве до којег су обезбеђена укупна средства за субвенционисање.

Уколико је Комисија приликом теренског обиласка из става 7. овог одељка утврдила да је подносилац пријаве дао неистините податке у пријави Комисија га елиминише из ревидиране прелиминарне листе и уместо њега спроводи теренски обилазак првог следећег на листи код кога није вршен теренски обилазак.

Приликом теренског обиласка уз обавезно присуство подносиоца захтева комисија сачињава записник у два примерка, при чему један остаје подносиоцу пријаве, а један задржава Комисија. У записнику Комисија потврђује да ли су мере наведене у предмеру и предрачуну који је грађанин поднео приликом пријаве на јавни конкурс прихватљиве.

На основу записника из става 9. овог одељка комисија сачињава предлог коначне листе крајњих корисника.

Листу из става 10. овог одељка Комисија објављује на огласној табли општине и званичној интернет страници општине.

На листу из става 10. овог одељка подносиоци пријава код којих је извршен теренски обилазак, имају право приговора Комисији у року од осам дана од дана објављивања предлога коначне листе крајњих корисника.

 Приговор се може доставити лично у просторијама Општинског услужног центра Општинске управе општине Неготин или препоручено поштом на адресу Трг Стевана Мокрањца број 1, 19300 Неготин – Комисија за реализацију мера енеретске санације.

Комисија је дужна да одлучи по приговорима из става 10. овог одељка у року од 15 дана од дана пријема приговора и након одлучивања по свим приговорима сачини коначну листу крајњих корисника.

Општинско веће општине Неготин доноси Одлуку о додели бесповратних средстава крајњим корисницима за спровођење мера енергетске санације, на основу чега се закључују уговори.

**X НАЧИН РЕАЛИЗАЦИЈЕ СРЕДСТАВА**

Општина Неготин ће вршити пренос средстава искључиво директним корисницима/привредним субјектима, а не домаћинствима након што појединачни крајњи корисник (грађанин) изврши уплату целокупне своје обавезе директном кориснику и након завршетка реализације мере.

Услов да се пренесу средства извођачу радова је потврда Комисије да су радови изведени како је предвиђено предмером и предрачуном који је грађанин предао када се пријавио за меру као и у складу са записником Комисије приликом првог изласка.

Грађанин мора имати уредну документацију (рачуне и атесте) које ће доставити надлежној комисији.

Општина ће вршити пренос средстава изабраним директним корисницима/привредним субјектима у складу са закљученим уговором. Грађанин ће сам сносити трошкове изведених радова који буду већи од износа субвенције наведене у одељку I (максималног износа бесповратних средстава општине).

Контролу извршења уговорених обавеза извршиће надлежни органи који су задужени за урбанизам односно заштиту животне средине, у сарадњи са Комисијом.

Уколико грађанин није средства наменски утрошио, или радови нису изведени у складу са предмером и предрачуном који је грађанин поднео приликом пријаве, општина неће уплатити средства додељена јавним конкурсом.

Уколико из неког разлога грађанин не може да реализује набавку од одабраног извођача радова, има право да изврши набавку од другог са листе и да о томе, пре реализације набавке, обавести Комисију и достави јој нову профактуру/предрачун, с тим да износ не може бити већи од одобреног.

**Број: 312-164/2022-III/07**

**Датум: 25.07.2022. године**

**Неготин**

**ОПШТИНСКО ВЕЋЕ ОПШТИНЕ НЕГОТИН**

**ПРЕДСЕДНИК,**

***Владимир Величковић, дипл.педагог физичке културе, с.р.***